आयुष
हैदराबाद मेगा ‘योग महोत्सव’ के लिए तैयार
अंतर्राष्ट्रीय योग दिवस 2023 के 25 दिन पूर्व  पर ‘योग महोत्सव’ आयोजित किया जाएगा
तेलंगाना की महामहिम राज्यपाल डॉ. तमिलिसाई सौंदरराजन महोत्सव में बतौर मुख्य अतिथि शामिल होंगी
योग महोत्सव मध्य प्रदेश के जबलपुर में 21 जून को मनाए जाने वाले भव्य अंतर्राष्ट्रीय योग दिवस के लिए मंच तैयार करेगा: सर्बानंद सोनोवाल
योग महोत्सव की सफलता इस क्षेत्र में योग पर्यटन का केंद्र बनने के लिए आधार तैयार करेगी: किशन रेड्डी
अंतर्राष्ट्रीय योग दिवस पर योग भारतमाला में भारतीय सेना, भारतीय वायु सेना, तटरक्षक और सीमा सड़क संगठन की भागीदारी दिखेगी: डॉ. मुंजपारा महेंद्रभाई कालूभाई
इस साल अंतर्राष्ट्रीय योग दिवस की थीम है- वसुधैव कुटुम्बकम के लिये योग
भारत सरकार के आयुष मंत्रालय के अधीन मोरारजी देसाई नेशनल इंस्टीट्यूट ऑफ योग  कल यानी 27 मई, 2023 को हैदराबाद के एनसीसी परेड ग्राउंड में एक मेगा 'योग महोत्सव' आयोजित कर रहा है। यह आयोजन 21 जून, 2023 को अंतर्राष्ट्रीय योग दिवस के मौके पर मध्य प्रदेश के जबलपुर में आयोजित होने वाले योग महोत्सव के 25 दिन पूर्व किया जा रहा है। केंद्रीय पत्तन, पोत परिवहन और जलमार्ग तथा आयुष मंत्री श्री सर्बानंद सोनोवाल ने यहां आयोजित एक संवाददाता सम्मेलन में मेगा योग महोत्सव की घोषणा की। केंद्रीय मंत्री ने इस वर्ष अंतर्राष्ट्रीय योग दिवस की थीम ‘वसुधैव कुटुम्बकम के लिये योग ’ की भी घोषणा की।
यहां एनसीसी परेड ग्राउंड में आयोजित संवाददाता सम्मेलन में उन्होंने कहा, ‘‘योग सभी को एक सूत्र में पिरोता है और यह सभी प्रकार की बाधाओं को दूर करने में मदद करता है। योग के इस अंतर्निहित गुण और हमारे प्रधानमंत्री श्री नरेंद्र मोदी जी के अथक प्रयासों के परिणामस्वरूप योग के प्रभाव और विश्व समुदाय द्वारा इसकी स्वीकृति में लगातार वृद्धि हुई है। आज पूरी दुनिया योग को समग्र स्वास्थ्य और कल्याण के अचूक साधन के रूप में स्वीकार कर रही है। कल सुबह 27 मई को हजारों लोग एनसीसी परेड ग्राउंड में आयोजित स्वस्थ मन और शरीर के आंदोलन में शामिल होंगे, जहां वे साझा योग अभ्यास  करेंगे और मानवता की भलाई का संदेश देंगे।
केंद्रीय मंत्र ने कहा कि हैदराबाद के लोग इस वर्ष के अंतर्राष्ट्रीय योग दिवस की थीम - वसुधैव कुटुम्बकम के लिये योग - को स्पष्ट रूप से प्रतिबिंबित करेंगे, जिसमें वे दिखाएंगे कि कैसे हम सभी सार्वभौमिक भाईचारे और बंधुत्व के लिए हाथ मिला सकते है। हैदराबाद के लोगों के जबरदस्त उत्साह ने 21 जून, 2023 को मध्य प्रदेश के जबलपुर में मनाए जाने वाले अंतरराष्ट्रीय योग दिवस के भव्य उत्सव के लिए मंच तैयार कर दिया है।’’
संवाददाता सम्मेलन में केंद्रीय संस्कृति, पर्यटन और पूर्वोत्तर क्षेत्र विकास मंत्री जी किशन रेड्डी ने कहा, ‘‘योग स्वस्थ मन और शरीर के लिए अमृत समान है। इस आयोजन में हम योग के प्रति उत्साही हजारों अन्य लोगों के साथ जुड़ेंगे और एक ऐसे युग में प्रवेश करेंगे जहां लोग बेहतर और गुणात्मक जीवन पाने के लिए प्रधानमंत्री श्री नरेंद्र मोदी जी के एक नया, मजबूत और सकारात्मक भारत बनाने के प्रमुख दृष्टिकोणों में से एक को पूरा करेंगे। हैदराबाद को इस अनूठे अभियान का हिस्सा बनने का सौभाग्य प्राप्त हुआ है, जिसके तहत देश भर में योग महोत्सव आयोजित किये जा रहे हैं। इस महोत्सव का उद्देश्य न केवल आम लोगों में योग के प्रति रुचि जगाना है, बल्कि यह उत्सव हैदराबाद को इस क्षेत्र में योग पर्यटन का केंद्र बनने में भी मदद करेगा।’’
केंद्रीय मंत्री सर्बानंद सोनोवाल के मुताबिक इस वर्ष अंतर्राष्ट्रीय योग दिवस मनाने के लिए विस्तृत योजनाएं तैयार की गई हैं। उन्होंने कहा, ‘‘21 जून को जब रक्षा मंत्रालय, विदेश मंत्रालय और बंदरगाह, जहाजरानी और जलमार्ग मंत्रालय की ओर से कई बंदरगाहों, जहाजों पर योगाभ्यास किया जाएगा तो ओशन रिंग ऑफ योग बनेगा। अन्य कई देशों के भी इस कार्यक्रम में शामिल होने की संभावना है। आर्कटिक से अंटार्कटिका तक के क्षेत्र में भी योगाभ्यास किया जाएगा जिसमें प्राइम मेरिडियन लाइन पर या उसके आसपास के देश भी योगाभ्यास में शामिल होंगे। उत्तर और दक्षिणी ध्रुव क्षेत्रों में भी योग अभ्यास होगा। हिमाद्रि- स्वालबार्ड, आर्कटिक में भारतीय अनुसंधान केंद्र और भारती - अंटार्कटिका में तीसरे भारतीय अनुसंधान केंद्र में भी दुनिया भर के लाखों अन्य लोगों के साथ इस उत्सव में शामिल होने की संभावना है। आईएनएस विक्रांत और आईएनएस विक्रमादित्य के फ्लाइट डेक भी तालमेल दिखाते हुए योगाभ्यास का प्रदर्शन करेंगे।’’
केंद्रीय आयुष और महिला एवं बाल विकास राज्य मंत्री डॉ. मुंजपारा महेंद्रभाई ने कहा, ‘‘अंतर्राष्ट्रीय योग दिवस पर योग भारतमाला कार्यक्रम के तहत भारतीय सेना, भारतीय वायु सेना, तटरक्षक और सीमा सड़क संगठन की भागीदारी होगी। भारत में 2 लाख से अधिक गांवों में लोगों को सामान्य योग अभ्यास  में प्रशिक्षित करने की भी व्यवस्था की गई है।’’
27 मई को सिकंदराबाद के एनसीसी परेड ग्राउंड में आयोजित हो रहे योग महोत्सव में तेलंगाना की महामहिम राज्यपाल डॉ. तमिलिसाई सौंदरराजन बतौर मुख्य अतिथि शामिल होंगी। केंद्रीय संस्कृति, पर्यटन और पूर्वोत्तर क्षेत्र विकास मंत्री जी किशन रेड्डी; आयुष और केंद्रीय महिला एवं बाल विकास राज्य मंत्री डॉ. मुंजपारा महेंद्रभाई कालूभाई, आयुष मंत्रालय के सचिव वैद्य राजेश कोटेचा सहित अन्य गणमान्य लोग भी योग अभ्यास के सत्र में शामिल होंगे। योग महोत्सव का संचालन मोरारजी देसाई नेशनल इंस्टीट्यूट ऑफ योग के निदेशक डॉ ईश्वर बासवरेड्डी द्वारा किया जाएगा।